ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

...ต้นกล้า
คําประกาศของ อภิสิทธิ์ เวชชาชีวะ นายกรัฐมนตรี ว่าจะมีการปรับ ครม.ชุดใหญ่หลังการอภิปรายไม่ไว้วางใจรัฐบาลเสร็จสิ้น ทำเอาบรรยากาศทางด้านการเมืองและนักเลือกตั้ง ต่างตัวสั่นด้วยความดีอกดีใจ เสมือนม้าวิ่งออกจากคอก
แต่ช้าแต่อย่าเพิ่งดีใจ เพราะขบวนการปรับ ครม.นั้นไซร้ โผล็อกไว้เพียบ กระทรวงการต่างประเทศนั้นไซร้ กษิต ภิรมย์ รมต.คนปัจจุบันคงมีอันต้องหลุดกระเด็น เพื่อไปเล่นเกมด้านคดีความ ส่วนผู้ที่จะเข้ามาสวมหน้าแทนนั้น ไม่ใช่ใครที่ไหน เป็น เกียรติ สิทธีอมร ผู้แทนการค้าไทย โดยมีเป้าหมายเพื่อลดแรงกระแทกของรัฐบาล และเพื่อทำงานด้านการล็อบบี้กับต่างประเทศให้สถานะรัฐบาลมั่นคงอยู่
ส่วนกระทรวงเศรษฐกิจนั้น ที่จ่อคิวมีอันพลิกผันและฮือฮา คือ กรณีของพรรคเพื่อแผ่นดินที่อาจจะสลับร่าง โดย ชาญชัย ชัยรุ่งเรือง รมว.อุตสาหกรรม อาจต้องถอยให้น้องหนูสุดที่รัก “พรรณี” น้องสาวคนดีของ พินิจ จารุสมบัติ เช่นเดียวกับกระทรวงไอซีที ที่ต้องปากซุบซิบกันทั่วทั้งแจ้งวัฒนะว่า งานนี้ ร.ต.หญิง ระนองรักษ์ สุวรรณฉวี ภรรยาของ ไพโรจน์ สุวรรณฉวี แกนนำตัวจริงเสียงจริง อาจต้องจรลี หลีกทางให้นายทุนพรรค เข้ามาดำรงตำแหน่ง รมว.แทน
ที่บิ๊กเซอร์ไพรส์กว่าใครทั้งผอง คือเก้าอี้ของ รมช.คลัง นพ.พฤฒิชัย ดำรงรัตน์ ซึ่งง่อนแง่นมานานนับครึ่งปี โดยมีเลขาธิการพรรคเพื่อแผ่นดิน พร้อมคณะออกมาขย่มเป็นระลอก แต่ข่าวล่ามาเร็ว 
ล่าสุด “หมอ 19 บาท” จัดงานเลี้ยงใหญ่ เชิญชวนแต่คนสนิทมิตรสหายมาเลี้ยงสังสรรค์ที่บ้านหลังใหญ่ ย่านประชานิเวศน์ 1 ใกล้ๆ ชายคากับ มติชน งานนี้เป็นการบอกถึงบารมีของหมอ 19 บาทชัดเจน เพราะบรรดาแกนนำของพรรคเพื่อแผ่นดิน ทั้ง ไพโรจน์ ร.ต.หญิง ระนองรักษ์ พินิจ และปรีชา เลาหพงศ์ชนะ มากันครบ เป็นเครื่องหมายการันตีได้ว่าเก้าอี้ รมช.คลัง ยังมิเปลี่ยนแปลง
“เรื่องราวข้อพิพาททางการค้า ระหว่างกรมศุลกากรกับสายการบินนิปปอน แอร์ไลน์”ของญี่ปุ่นได้ข้อสรุปที่ชัดเจนหลังจากสายการบินญี่ปุ่นต่อสู้เพื่อลดค่าปรับในการนำเครื่องบินบินลงที่ดอนเมืองแล้วเกิดอุบัติเหตุเครื่องบินรุกไหม้ และไม่สามารถนำเศษซากเครื่องบินกลับประเทศได้ จนเป็นปัญหาคาราคาซังมาหลายปี บัดนี้ รัฐบาลอภิสิทธิ์แก้ปัญหาได้ จ่ายเงินค่าปรับแค่ 1,000 บาทเท่านั้น...เฮ้อ